คณะทูตานุทูตจาก 43 ประเทศทั่วโลกอวยพรสงกรานต์ให้คนไทยร่วมส่งต่อคุณค่าของประเพณีที่ดีงาม เชื่อมความสัมพันธ์นานาประเทศ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า เนื่องในประเพณีสงกรานต์ ซึ่งถือเป็นประเพณีขึ้นปีใหม่ของไทย ในโอกาสสำคัญนี้กระทรวงวัฒนธรรมจึงร่วมกับสถานเอกอัครราชทูตต่างประเทศประจำประเทศไทย 43 ประเทศ ร่วมจัดทำวีดิทัศน์อวยพรและเฉลิมฉลองเนื่องในเทศกาลสงกรานต์ ประจำปี 2566 เพื่อมอบเป็นของขวัญและส่งความสุขความปรารถนาดีให้แก่คนไทย ร่วมสืบสานวัฒนธรรมประเพณีสงกรานต์ผ่านการสรงน้ำพระ รดน้ำขอพรผู้ใหญ่และเล่นสาดน้ำ ส่งเสริมมิติทางวัฒนธรรมเชื่อมความสัมพันธ์นานาประเทศและยกระดับเทศกาลไทยสู่สากล อาทิ ออสเตรเลีย บาห์เรน เบลเยียม สหราชอาณาจักร บรูไน  จีน ฟินแลนด์ ฝรั่งเศส กัวเตมาลา อินเดีย ผ่านเว็บไซต์ของกระทรวงวัฒนธรรม พร้อมขอขอบคุณสถานทูตจากประเทศต่างๆ ที่ร่วมส่งคำอวยพรให้แก่คนไทย ให้ทุกคนมีความสุข สุขภาพดี ปลอดภัย ทั้งยังเป็นการประกาศให้ทั่วโลกได้เห็นถึงเอกลักษณ์วัฒนธรรมของประเพณีสงกรานต์ในประเทศไทย ซึ่งองค์การยูเนสโกได้นำเข้าสู่การพิจารณาขึ้นทะเบียนมรดกภูมิปัญญาทางวัฒนธรรมที่จับต้องไม่ได้ของมนุษยชาติในเดือนธันวาคมนี้